Ταχ. Δ/νση : Στενημάχου 2

Κιλκίς, 24.11.2020

Αριθ. Πρωτ:906

Tαχ. Κωδικός : 61100 Κιλκίς

Πληρ. : Γ. Ηλιάδης

Τηλ. : 2341024580

Fax : 2341029073

e-mail :info@[ebekilkis.gr](mailto:ebekilk@spark.net.gr)

internet :[www.ccikilkis.gr](http://www.ccikilkis.gr)

ΠΡΟΣ:-Δήμαρχο Κιλκίς κ. Κυριακίδη Δημήτριο

-Δήμαρχο Παιονίας κ. Σιωνίδη Κων/νο

ΚΟΙΝ:-Πρόεδροι Δημοτικών Συμβουλίων

-Εμπορικοί Σύλλογοι

-ΜΜΕ

Θέμα: Στήριξη πληττόμενων Επιχειρήσεων από τις Δημοτικές Αρχές

Αξιότιμοι Κύριοι Δήμαρχοι,

Από τις αρχές του περασμένου Μαρτίου μέχρι και σήμερα η χώρα μας βρίσκεται αντιμέτωπη με την πρωτοφανή υγειονομική κρίση εξαιτίας της εμφάνισης του κορωνοϊού Covid-19. Η περίοδος της προηγούμενης καραντίνας που διανύσαμε, καθώς και η ομαλή επιστροφή στην κανονικότητα αποτελούν πλέον μία μακρινή ανάμνηση για όλους μας. Ήδη από τα τέλη Οκτωβρίου η αύξηση των κρουσμάτων σε όλη τη χώρα, αλλά και στην ευρύτερη περιοχή μας, ήταν ιδιαίτερη ανησυχητική, με αποτέλεσμα την εφαρμογή lockdown από τις αρχές Νοεμβρίου.

Δεκάδες επαγγελματίες, έμποροι αλλά και εργαζόμενοι της περιφέρειάς μας βρίσκονται σε πλήρη απόγνωση και σύγχυση. Το δεύτερο lockdown αποτελεί ένα ακόμη δυνατό χτύπημα στην τοπική επιχειρηματικότητα και πολλοί εκφράζουν την ανησυχία ότι μετά την άρση του περιορισμού της κυκλοφορίας θα επέλθει το λουκέτο στις επιχειρήσεις και τα καταστήματά τους.

Πέρα όμως από τα μέτρα που ανακοινώθηκαν από την Κυβέρνηση, προκειμένου να στηριχθούν οι πληττόμενοι κλάδοι και οι εργαζόμενοι και τα οποία ήταν προς τη σωστή κατεύθυνση, επικοινωνούμε μαζί σας, καθώς θεωρούμε πως και οι Δημοτικές Αρχές, οφείλουν και μπορούν να συνεισφέρουν στην ενίσχυση της τοπικής οικονομίας η οποία πλήττεται για ακόμη μία φορά.

Για το λόγο αυτό σας παραθέτουμε σειρά προτάσεων για να εξετασθούν και να υλοποιηθούν στα πλαίσια των δυνατοτήτων σας:

1. Απαλλαγή από τα τέλη για τη χρήση κοινόχρηστων χώρων μέχρι το τέλος του 2020.

2. Απαλλαγή του ενιαίου ανταποδοτικού τέλους καθαριότητας και φωτισμού μέχρι το τέλος του 2020.

3. Απαλλαγή του 40% του συνολικού μισθώματος των επιχειρήσεων που έχουν μισθώσει δημοτικά ακίνητα, μέχρι το τέλος του 2020.

4. Την μη επιβολή προσαυξήσεων για όλες τις ρυθμισμένες οφειλές και καμμία απώλεια ενεργής ρύθμισης κατά την περίοδο εφαρμογής των περιοριστικών μέτρων.

5. Μείωση κατά 40% στα μισθώματα όλων των σχολικών κυλικείων, για το σχολικό έτος 2020-21.

6. Καταβολή τυχόν οφειλών από μισθώματα κυλικείων για το σχολικοό έτος 2019-20 σε δώδεκα (12) άτοκες ισόποσες δόσεις.

Κύριοι Δήμαρχοι,

Ευελπιστούμε ότι θα αφουγκραστείτε τις προτάσεις μας και θα προχωρήσετε στις απαιτούμενες ενέργειες προς όφελος της τοπικής μας οικονομίας.

Με εκτίμηση

Ο Πρόεδρος του Επιμελητηρίου Κιλκίς

Χρήστος Χατζημλάδης